VSC sklep II Kp 48253/2010
Sodna praksa višjih sodišč, 2017-01-10

Jožica Arh Petković (preds.), Andrej Pavlina (poroč.) Marija Bovha

stroški kazenskega postopka - stroški privedbe obdolženca - stroški za vročanje pisanj po pravni ali fizični osebi, ki opravlja vročanje v kazenskem postopku - krivdni stroški

S pravnomočno sodbo, s katero je bil obsojenec spoznan za krivega, je sodišče prve stopnje sicer res odločilo, da v skladu s četrtim odstavkom 95. člena ZKP stroški kazenskega postopka iz 1. do 6. točke drugega odstavka 92. člena ZKP ter potrebni izdatki obdolženca obremenjujejo proračun, vendar pa specialno zakonsko določilo šestega odstavka 95. člena ZKP izrecno predpisuje, da določbe o oprostitvi, odlogu in obročnem plačilu stroškov iz četrtega in petega odstavka 95. člena ZKP ne veljajo v primerih iz 94. člena ZKP, torej ko so stroški kazenskega postopka povzročeni krivdno.

II. Obsojeni se oprosti plačila sodne takse za pritožbo.

1. S pritožbeno izpodbijanim sklepom je prvostopenjsko sodišče  na podlagi določb 94. člena Zakona o kazenskem postopku (v nadaljevanju ZKP) obsojenemu P. P. naložilo v plačilo  naložilo krivdno povzročene stroške privedbe v višini 50,54 EUR ter stroške vročanja sodnih pisanj po pooblaščenem vročevalcu v znesku 184,15 EUR, torej skupaj 234,69 EUR, v roku 15 dni od pravnomočnosti sklepa.

2. Zoper sklep se je obsojenec pravočasno pritožil. Smiselno uveljavlja pritožbeni razlog bistvene kršitve določb kazenskega postopka. Navaja, da ga je prvostopenjsko sodišče s pravnomočno sodbo oprostilo plačila vseh stroškov kazenskega postopka in predlaga, da se sodba Okrajnega sodišča v Celju z dne 28. 4. 2014, opr. št. I K 48253/2010, spoštuje.

4. Po prvem odstavku 94. člena ZKP morajo procesni udeleženci, ne glede na izid kazenskega postopka, povrniti tiste stroške postopka, ki so jih povzročili po svoji krivdi. Po 1. točki drugega odstavka 92. člena ZKP spadajo med stroške postopka tudi stroški za vročanje pisanj po pravni ali fizični osebi, po 3. točki istega zakonskega določila pa tudi izdatki za privedbo. O krivdnih stroških izda sodišče poseben sklep, razen če odloči o stroških, ki jih morata povrniti zasebni tožilec in obdolženec, v odločbi o glavni stvari (drugi odstavek 94. člena ZKP). Kdaj je procesni udeleženec, v predmetnem primeru obsojenec, te stroške zakrivil je dejansko vprašanje, ki pa ga je sodišče prve stopnje v izpodbijanem sklepu pravilno razrešilo in za svoje zaključke navedlo sprejemljive argumente. Pod točkama 2 in 3 obrazložitve je zadostno utemeljilo razloge, ki tudi po prepričanju sodišča druge stopnje izkazujejo, da sta bila v predmetnem primeru vročanje sodnega pisanja po pooblaščenem vročevalcu in prisilna privedba obsojenca upravičena. Pravilnosti tozadevnih razlogov prvostopenjskega sodišča pa obsojenec pritožbeno niti ne problematizira.

5. S pravnomočno sodbo z dne 28. 4. 2014, opr. št. I K 48253/2010, s katero je bil obsojenec spoznan za krivega in ki je postala pravnomočna 15. 5. 2014, je sodišče prve stopnje sicer res odločilo, da v skladu s četrtim odstavkom 95. člena ZKP stroški kazenskega postopka iz 1. do 6. točke drugega odstavka 92. člena ZKP ter potrebni izdatki obdolženca obremenjujejo proračun, vendar pa specialno zakonsko določilo šestega odstavka 95. člena ZKP izrecno predpisuje, da določbe o oprostitvi, odlogu in obročnem plačilu stroškov iz četrtega in petega odstavka 95. člena ZKP ne veljajo v primerih iz 94. člena ZKP, torej ko so stroški kazenskega postopka povzročeni krivdno.

6. Ker torej določba šestega odstavka 95. člena ZKP sodišču ne dopušča, da bi obsojenca oprostilo plačila krivdno povzročenih stroškov kazenskega postopka, obsojenec pa v aktualni pritožbi niti ne oporeka argumentom prvega sodišča o krivdni povzročitvi predmetnih stroškov, je tako izpodbijani sklep pravilen in zakonit.

7. Ker sodišče druge stopnje pri obravnavanju pritožbe ni niti zasledilo kršitev, ki jih je dolžno ugotavljati po uradni dolžnosti (peti odstavek 402. člena ZKP), je obsojenčevo pritožbo zavrnilo kot neutemeljeno.

8. Obsojenec se nahaja na prestajanju zaporne kazni in ni lastnik nepremičnega oziroma vrednejšega premičnega premoženja. Zato ga je sodišče druge stopnje oprostilo plačila sodne takse za pritožbo zoper sklep o krivdnih stroških kazenskega postopka, saj bi to škodno vplivalo na njegovo vzdrževanje in vzdrževanje oseb, ki jih je dolžan vzdrževati (prvi odstavek 98. člena v zvezi s četrtim odstavkom 95. člena ZKP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.